
COMUNICAT DE PRESĂ
30.07.2014
Prin Decizia Președintelui ANRE nr. 244/29.07.2014, a fost înființată Comisia de etică, cu rolul de a  monitoriza, în permanență, modul în care personalul ANRE respectă prevederile Codului de conduită etică şi profesională a  personalului  și a membrilor Comitetului de Reglementare din ANRE.

Comisia de etică are în componență cinci membri titulari, reprezentanți ai conducerii și ai salariaților, fiind condusă de domnul Emil Calotă, vicepreședinte ANRE, în calitate de președinte al Comisiei. 

Codul  de  conduită  etică şi profesională a  personalului din ANRE urmăreşte să asigure creşterea calităţii activităților realizate de ANRE, precum şi eliminarea birocraţiei, conflictelor de interese şi prevenirea faptelor de corupţie.

Potrivit prevederilor noului Cod de conduită angajații ANRE au obligația de a avea un comportament integru, profesionist pentru a asigura, în condițiile legii, încrederea părților interesate în integritatea, imparțialitatea, transparența administrativă și eficiența Autorității. Totodată, au obligația de a apăra cu loialitate prestigiul instituției și de a se abține de la orice act sau fapt care poate aduce prejudicii integrității, imaginii sau intereselor legale ale acesteia.

Astfel, angajații Autorității nu au voie să dezvăluie informații care nu au caracter public și la care au acces în exercitarea funcției. Aceștia nu au dreptul să desfășoare activități cu caracter lucrativ în sectorul energiei sau în alte domenii care se află în competența ANRE. Mai mult, angajații Autorității nu au dreptul să dețină acțiuni sau părți sociale și să aibă calitatea de membru în conducerea societăților comerciale cu obiect de activitate în sectorul energiei și gazelor. 
Prima ședință a Comisiei de etică a avut loc azi, 30 iulie 2014, aceasta urmând să se întrunească trimestrial sau ori de câte ori va fi nevoie. Comisia de etică prezintă preşedintelui ANRE un raport anual cu privire la modul în care personalul ANRE se conformează şi respectă prevederile Codului de conduită etică şi profesională a  personalului din Autoritatea Naţională de Reglementare în domeniul Energiei și a membrilor Comitetului de Reglementare din ANRE.

